Ján Michalko

Prof. ThDr. Ján Michalko, Dr. h. c. (* 16. október 1912, Važec – † 10. december 1990, Bratislava) bol slovenský evanjelický kňaz, generálny biskup Evanjelickej cirkvi na Slovensku, teológ, homiletik, kresťanský filozof a etik, náboženský publicista.

 Životopis 
Narodil sa v nábožnej evanjelickej rodine Jána Michalka a Hany rodenej Duranovej. Teológiu študoval v Bratislave, Bazileji a ukončil ju v Bratislave (1937). V rokoch 1942 - 1947 pôsobil po odchode Júliusa Barča-Ivana ako zborový farár v Pozdišovciach. Doktorát teológie získal roku 1946. Od roku 1950 pôsobil na ev. bohosloveckej fakulte v Bratislave ako docent (1950) a v rokoch 1953 – 1990 ako profesor. Bol tiež dekanom tejto fakulty. Od roku 1970 do roku 1990 zastával funkciu generálneho biskupa ev. cirkvi av. na Slovensku. Okrem toho zastával rad cirkevných funkcií doma i v zahraničí, o. i. bol členom predsedníctva Slovenského výboru obrancov mieru a tajomníkom komisie pre ekumenické otázky Kresťanskej mierovej konferencie v Prahe. Silne sa angažoval v prospech čs. socialistického štátu. Ako teológ sa orientoval najmä na oblasť homiletiky a na aktuálne otázky kresťanstva vo svete. Hodne prekladal z oblasti teológie i filozofie, a to z jazyka nemeckého, anglického a francúzskeho. Redigoval Cirkevné listy (od roku 1952), Službu slova, Ev. posla spod Tatier, do ktorých pravidelne prispieval.

 Dielo (výber)
Cirkev a národ v ev. teológii 20. storočia (dizert. práca),1946.
Sloboda a poriadok. In: Služba, roč. 11, 1947, č. 3, s. 84 – 87, č. 4 – 5, s. 125 – 131. 
Teológia tvárou k životu. In: Cirkevné listy, 1953, č. 2, s. 23 – 25. 
 Kázňové smery. Bratislava, 1955.
Poslanie kresťana v dnešnom svete. In: Zborník venovaný J. Jamnickému. Mikuláš, 1948, s. 145 – 160.  
(red.): Teologický zborník. Mikuláš, 1966. 
Mier a vojna ako teologický problém. In: Teologický sborník, 1966, s. 177 – 198. 
Praktická exegéza. Mikuláš, 1966.  
Die slowakische evangelische A. B. Kirche in der Tschechoslowakei. In: Lutherische Rundschau, 1974, s. 78 – 81. 
Dogmatika, Mikuláš, 1982. 
Správa na zasadnutí generálneho konventu 6. 12. 1985. In: CL, 1986, č. 3, s. 58 – 62.

 Referencie 

 Literatúra 
 In: LETZ, J.: Slovenská kresťanská filozofia 20. storočia a jej perspektívy, 2010, s. 272 - 273, 335.

 Externé odkazy 
 Záznam o narodení a krste v matrike riadok 74 - evanjelická cirkev vo Važci

Kategória:Slovenskí evanjelickí biskupi
Kategória:Osobnosti z Važca
Kategória:Dekani Evanjelickej bohosloveckej fakulty Univerzity Komenského
Kategória:Generálni biskupi Evanjelickej cirkvi augsburského vyznania na Slovensku
Kategória:Nositelia Radu svätého Vladimíra